FI Euroopan unionin virallinen lehti L 159/7

KOMISSION ASETUS (EU) N:o 574/2011,

annettu 16 päivänä kesäkuuta 2011,

Euroopan parlamentin ja neuvoston direktiivin 2002/32/EY liitteen I muuttamisesta siltä osin kuin on kyse nitriitin, melamiinin ja Ambrosia spp:n enimmäispitoisuuksista ja tiettyjen kokkidiostaattien ja histomonostaattien siirtymisestä sekä liitteiden I ja II konsolidoinnista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon haitallisista aineista eläinten rehuissa 7 päivänä toukokuuta 2002 annetun Euroopan parlamentin ja neuvoston direktiivin 2002/32/EY (1) ja erityisesti sen 8 artiklan 1 kohdan ja 8 artiklan 2 kohdan ensimmäisen luetelmakohdan,

sekä katsoo seuraavaa:

(1) Direktiivissä 2002/32/EY kielletään sellaisten rehuksi tarkoitettujen tuotteiden käyttö, joissa haitallisten aineiden pitoisuus ylittää kyseisen direktiivin liitteessä I säädetyt enimmäispitoisuudet. Eräiden haitallisten aineiden osalta jäsenvaltioiden on suoritettava tutkimuksia kyseisten aineiden lähteiden havaitsemiseksi, jos mainitun direktiivin II liitteessä vahvistetut enimmäispitoisuudet ylittyvät.

(2) Nitriitin osalta havaittiin, että sokerijuurikkaasta ja sokeriruo’osta sekä tärkkelystuotannosta saadut tuotteet ja sivutuotteet sisältävät tietyissä olosuhteissa nitriittiä siinä määrin, että direktiivin 2002/32/EY liitteessä I vastikään vahvistetut enimmäispitoisuudet ylittyvät. Lisäksi näyttää siltä, että rehun nitriittipitoisuuden määrittämisessä käytettävä analyysimenetelmä ei aina tuota luotettavia analyyttisia tuloksia sokerijuurikkaasta ja sokeriruo’osta sekä tärkkelystuotannosta saatavien tuotteiden ja sivutuotteiden osalta. Koska Euroopan elintarviketurvallisuusviranomainen (EFSA) totesi 25 päivänä maaliskuuta 2009 antamassaan lausunnossa (2), että nitriitin esiintyminen eläintuotteissa ei aiheuta vaaraa ihmisten terveydelle, rehuaineissa esiintyvän nitriitin enimmäispitoisuus olisi jätettävä vahvistamatta kyseisille tuotteille, kunnes kyseisten niiden nitriittipitoisuuksia ja asianmukaisia analyysimenetelmiä on tutkittu tarkemmin.

(3) Melamiinin osalta EFSA antoi 18 päivänä maaliskuuta 2010 tieteellisen lausunnon melamiinista elintarvikkeissa ja rehuissa (3). EFSA:n havaintojen mukaan altistuminen melamiinille voi johtaa kiteiden muodostumiseen virtsateihin. Nämä kiteet voivat vahingoittaa proksimaalista tubulusta, ja niitä on havaittu eläimissä ja lapsissa, kun rehua ja äidinmaidonkorviketta on väärennetty lisäämällä siihen melamiinia, ja tämä on johtanut eräissä tapauksissa kuolemaan. Codex Alimentarius -komissio on vahvistanut melamiinin enimmäispitoisuudet rehussa ja elintarvikkeissa (4). On aiheellista sisällyttää nämä enimmäispitoisuudet direktiivin 2002/32/EY liitteeseen I eläinten terveyden ja kansanterveyden suojelemiseksi, sillä kyseiset pitoisuudet ovat EFSA:n lausunnon päätelmien mukaiset. On aiheellista jättää enimmäispitoisuudet vahvistamatta eräille rehun lisäaineille, sillä niiden melamiinipitoisuus ylittää väistämättä enimmäispitoisuuden tavanomaisen tuotantoprosessin johdosta.

(4) Ambrosia spp:n osalta EFSA totesi 4 päivänä kesäkuuta 2010 antamassaan lausunnossa (5), että linnunruoka saattaa olla merkittävä Ambrosia spp:n leviämistapa erityisesti alueilla, joilla Ambrosia spp:tä ei ole aikaisemmin esiintynyt, sillä linnunruoka sisältää usein merkittäviä määriä Ambrosia spp:n jalostamattomia siemeniä. Tämän vuoksi on todennäköistä, että sellaisen linnunruoan käytön estäminen, joka on kontaminoitunut Ambrosia spp:n jalostamattomista siemenistä, vähentää Ambrosia spp:n leviämistä unionissa. Ambrosia spp. aiheuttaa kansanterveyteen liittyvää huolta, sillä sen siitepölyllä on allergisoivia ominaisuuksia. Kasvin siitepölyn hengittäminen voi aiheuttaa muun muassa rinokonjunktiviittia ja astmaa. On myös jonkin verran näyttöä eläinten allergisuudesta Ambrosia spp:n siitepölylle. Tämän vuoksi on aiheellista rajoittaa Ambrosia spp:n siementen esiintymistä niissä rehuaineissa ja rehuseoksissa, jotka sisältävät jauhamattomia jyviä ja siemeniä, ja vahvistaa Ambrosia spp:n siementen enimmäispitoisuus jauhamattomissa jyvissä ja siemenissä niin alhaiseksi kuin on kohtuudella mahdollista (ALARA) hyvien maatalouskäytäntöjen ja puhdistusmenetelmien avulla.

(5) Kokkidiostaattien ja histomonostaattien osalta kulkeutuminen yhdestä tuotantoerästä toiseen voi tapahtua, kun kyseisiä aineita käytetään hyväksyttyinä rehun lisäaineina. Tällainen kulkeutuminen voi johtaa tuotetun rehun kontaminaatioon niin, että siinä on teknisesti väistämättömistä syistä jäämiä kyseisistä aineista, eli kyse on väistämättömästä siirtymisestä tai ristikontaminaatiosta rehuissa, joissa kokkidiostaatit ja histomonostaatit eivät ole hyväksyttyjä, toisin sanoen muissa kuin kohderehuissa. Kun otetaan huomioon hyvien tuotantotapojen soveltaminen, muihin kuin kohderehuihin väistämättä siirtyvien kokkidiostaattien tai histomonostaattien enimmäispitoisuudet olisi vahvistettava ALARA-periaatteen (As Low As Reasonably Achievable) mukaisesti. Jotta rehun valmistaja voisi hallita väistämätöntä siirtymistä, olisi vähemmän herkkien, muiden kuin kohteena olevien eläinlajien rehun kohdalla harkittava noin 3 prosentin siirtymämäärää sallitusta enimmäispitoisuudesta, ja herkkien, muiden kuin kohteena olevien eläinlajien rehun ja teurastusta edeltävänä ajanjaksona käytetyn rehun kohdalla olisi katsottava hyväksyttäväksi noin 1 prosentin siirtymämäärä sallitusta enimmäispitoisuudesta. Yhden prosentin siirtymämäärä olisi katsottava hyväksyttäväksi myös kohteena oleville eläinlajeille tarkoitettujen sellaisten muiden rehujen ristikontaminaation osalta, joihin ei ole lisätty kokkidiostaatteja tai histomonostaatteja, sekä ”jatkuvasti elintarviketuotantoon käytettävien eläinten”, kuten lypsylehmien tai munivien kanojen, muun kuin kohderehun osalta, kun on näyttöä rehuista eläinperäisiin elintarvikkeisiin tapahtuvasta siirtymisestä. Jos rehuaineita syötetään suoraan eläimille tai jos käytetään täydennysrehuja, tämä ei saisi altistaa eläintä kokkidiostaateille tai histomonostaateille enempää kuin ne voisivat vahvistettujen enimmäismäärien mukaisesti altistua siinä tapauksessa, että päiväannoksessa käytetään vain täysrehuja.

(6) Direktiivin 2002/32/EY liitettä I olisi muutettava kokkidiostaattien narasiini, nikarbatsiini ja lasalosidinatrium osalta ottaen huomioon viimeaikaiset kyseisten aineiden lupia koskevat muutokset, ja lisäksi enimmäispitoisuuksien asettamisesta kokkidiostaattien tai histomonostaattien väistämättömästä siirtymisestä muihin kuin kohderehuihin johtuvalle esiintymiselle elintarvikkeissa 10 päivänä helmikuuta 2009 annettua komission asetusta (EY) N:o 124/2009 (6) olisi muutettava.

(7) Direktiivin 2002/32/EY liitteitä I ja II on jo aikaisemmin muutettu huomattavasti useita kertoja. Sen vuoksi on aiheellista konsolidoida kyseiset liitteet. Liitteiden selkeyden ja luettavuuden parantamiseksi on aiheellista jäsennellä ne uudestaan ja yhdenmukaistaa terminologia. Koska liitteiden säännöksiä sovelletaan suoraan ja ne ovat kokonaisuudessaan sitovia, on aiheellista vahvistaa liitteet asetuksella.

(8) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,

ON HYVÄKSYNYT TÄMÄN ASETUKSEN:

1 artikla

Korvataan direktiivin 2002/32/EY liitteet I ja II tämän asetuksen liitteellä.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä heinäkuuta 2011.

Ambrosia spp:tä koskevia säännöksiä sovelletaan 1 päivästä tammikuuta 2012.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä kesäkuuta 2011. Komission puolesta José Manuel BARROSO Puheenjohtaja

(1) EYVL L 140, 30.5.2002, s. 10.

(2) EFSA Panel on contaminants in the Food Chain (Euroopan elintarviketurvallisuusviranomaisen alainen elintarvikeketjun vierasaineita käsittelevä tiedelautakunta), Scientific Opinion on Nitrite as undesirable substances in animal feed, The EFSA Journal (2009) 1017, s. 1–47. Saatavilla osoitteessa http://www.efsa.europa.eu/en/scdocs/doc/1017.pdf.

(3) EFSA Panel on Contaminants in the Food Chain (CONTAM) ja EFSA Panel on Food Contact Materials, Enzymes, Flavourings and Processing Aids (CEF); Scientific Opinion on Melamine in Food and Feed. EFSA Journal 2010; 8(4):1573. [145 s.]. doi:10.2903/j.efsa.2010.1573. Saatavilla osoitteessa http://www.efsa.europa.eu/en/scdocs/doc/1573.pdf.

(4) Report on the Thirty-Third Session of the Joint FAO/WHO Food Standards Programme, Codex Alimentarius Commission, Geneva, Switzerland, 5–9 July 2010 (ALINORM 10/33/REP).

(5) EFSA Panel on Contaminants in the Food Chain (CONTAM), EFSA Panel on Dietetic Products, Nutrition and Allergies (NDA) ja EFSA Panel on Plant Health (PLH); Scientific Opinion on the effect on public or animal health or on the environment on the presence of seeds of Ambrosia spp. in animal feed. EFSA Journal 2010; 8(6):1566 [37 s.]. doi:10.2903/j.efsa.2010.1566. Saatavilla osoitteessa http://www.efsa.europa.eu/en/scdocs/doc/1566.pdf.

(6) EUVL L 140, 11.2.2009, s. 7.